ได้รายชื่อ ครม.ใหม่แล้ว อยู่ระหว่างการตรวจสอบ ยืนยันมีเจตนารมย์แก้รัฐธรรมนูญ ย้ำเป็นหน้าที่สภาฯดำเนินการ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงความคืบหน้าการปรับคณะรัฐมนตรีว่า ได้รับรายชื่อคณะรัฐมนตรีจากพรรคร่วมรัฐบาลครบแล้วและอยู่ระหว่างการตรวจสอบ ซึ่งต้องใช้เวลาตรวจสอบอีกระยะหนึ่ง และตนเองก็จะตัดสินใจว่าจะให้ใครลงตำแหน่งรัฐมนตรีที่ว่าง โดยอยู่ที่ความเหมาะสมและการหารือกับรัฐบาลด้วย ส่วนจะแล้วเสร็จภายในสัปดาห์นี้หรือไม่ นายกรัฐมนตรีปฏิเสธตอบ แต่ยืนยันว่า เมื่อครบขั้นตอน รวมถึงเมื่อเข้าเฝ้าฯถวายสัตย์ปฏิญาณตนแล้ว จึงจะถือเป็นการได้ ครม.ใหม่นายกรัฐมนตรี ยังกล่าวว่า การแก้ไขรัฐธรรมนูญ จะรับฟังทุกภาคส่วน ซึ่งทราบว่า ในวันพรุ่งนี้จะมีการหารือของวิปรัฐบาลและส่วนตัวถือว่าได้ทำหน้าที่ครบถ้วนแล้วคือ การนำเข้าสู่ที่ประชุมรัฐสภาตามอำนาจของฝ่ายบริหาร ส่วนจะแก้หรือไม่แก้ไขเป็นอำนาจของฝ่ายนิติบัญญัติ แต่หากยังมีปัญหาเกิดขึ้นก็ว่ากันไปที่ฝ่ายตุลาการ โดยยืนยันรัฐบาลมีเจตนารมย์ที่มุ่งมั่นในการแก้ไขรัฐธรรมนูญ ส่วนจะแก้อย่างไรให้ไปหาวิธีการมา